《题子温侄舫斋》
宋代·张扩

江湖著身鸥作邻，平生踏浪不踏尘。晚从阛阓寄行李，旋饰舫斋聊写真。

夜阑阙月云头涌，风月填窗不成梦。团栾十口似浮家，颠倒一生如破冢。

君看世事风打头，奔涛溅浪何时休。不如问钱多买酒，万斛与君共拍浮。

作者简介：[约公元一一二二年前后在世]字彦实，一字子微，德兴人。生卒年均不详，约宋徽宗宣和中前后在世。工诗，词采清丽。崇宁中（公元一一o四年左右）进士。授国子监簿，迁博士，调处州工曹，召为秘书省校书郎，寻充馆职。南渡后，历中书舍人。为著作郎时，秦桧赏其诗，迁擢左史，再迁而掌外制。所交如曾糙、朱翌、吕本中辈，皆一代大家。扩著有东窗集四十卷，诗十卷，《宋史艺文志》传於世。